ועדת העבודה, הרווחה והבריאות, כנסת 18, פרוטוקול מספר 557, 2011-11-07 13:00

חיים כץ: צהרים טובים.

חיים כץ: יום שני, י' בחשוון, ה-7 בנובמבר 2011, ואני מתכבד לפתוח את ישיבת ועדת העבודה, הרווחה והבריאות.

חיים כץ: על סדר היום הצעת חוק הרשות לפיתוח ירושלים (תיקון מס' 6), התשע"ב-2011, הצעת חוק פרטית וממשלתית שנצטרך לאחד להצעה אחת.

חיים כץ: אחרי הדיון היום אני מקווה שההצעה תעלה במהרה למליאה לקריאה שנייה ושלישית.

חיים כץ: גברתי.

ג'ודי וסרמן: אדוני, בהתאם לסעיף 84(ד) לתקנון, הוועדה רשאית למזג שתי הצעות חוק, הצעת חוק אחת שעברה קריאה ראשונה, עם הצעת חוק אחרת שעברה דיון מוקדם.

ג'ודי וסרמן: לכן ניתן להצביע אדוני היושב ראש על מיזוג הצעת החוק הממשלתית עם הצעת החוק של חבר הכנסת זבולון אורלב, חבר הכנסת זאב אלקין וקבוצת חברי כנסת שמספרה 2625.

ג'ודי וסרמן: ההצבעה היא בכפוף לאישור ועדת הכנסת.

חיים כץ: אנחנו צריכים להצביע על מיזוג וזה צריך לעבור לוועדת הכנסת.

ג'ודי וסרמן: כן.

ג'ודי וסרמן: אחר כך זה יעלה ביחד לקריאה שנייה ושלישית.

חיים כץ: מאחר שקבוצת המציעים לא נמצאת כאן אלא רק חבר הכנסת זבולון אורלב, אני אשאל אותו אם הוא מסכים לכך.

זבולון אורלב: מאוד.

חיים כץ: אני לא שואל אותם אם הם מסכימים.

חיים כץ: מאחר שאתה מסכים, אנחנו נצביע על מיזוג.

משה (מוץ) מטלון: אנחנו נתמוך בהסכמה.

חיים כץ: אחר כך נעביר את זה לוועדת הכנסת שתאשר, אם היא תאשר.

חיים כץ: ה צ ב ע ה המיזוג אושר פה אחד כל חברי הכנסת שרשאים להצביע, הצביעו בעד.

חיים כץ: שתי הצעות החוק, גם הפרטית וגם הממשלתית, מוזגו.

חיים כץ: אנחנו עכשיו נעבור להצעת החוק הממשלתית ונקריא אותה.

חיים כץ: קודם כל נקריא אותה ואחר כך נשמע את מי שיש לו מה לומר בנושא.

חיים כץ: אם נהיה בשלים להצביע, אפילו נצביע עליה.

ג'ודי וסרמן: הצעת חוק הרשות לפיתוח ירושלים (תיקון מס' 6), התשע"ב-2011 1.

ג'ודי וסרמן: הוספת סעיף 22ד בחוק הרשות לפיתוח ירושלים, התשמ"ח-1988 (להלן - החוק העיקרי), אחרי סעיף 22ג יבוא: "22ד.

ג'ודי וסרמן: עידוד לימודי השכלה גבוהה לחיילים משוחררים, בירושלים הקרן לעידוד השכלה גבוהה כמשמעותה בסעיף 7א(ב) לחוק קליטת חיילים משוחררים, התשנ"ד-1994 (בסעיף זה – חוק קליטת חיילים משוחררים), תעודד, לפי הוראות סעיף 7א(ב)(1) לחוק האמור, חיילים משוחררים, שמתקיימים בהם תנאי הזכאות לפי סעיפים 7א(ג) ו-(ד) לחוק האמור, ללמוד במוסדות להשכלה גבוהה בירושלים, באמצאות מימון השתתפות בשכר הלימוד באותם מוסדות, והכל בהתאם לתנאים שנקבעו לעניין הסעיף האמור, ויראו לעניין זה את ירושלים כ"אזור סיוע" כהגדרתו בסעיף 7א(א) לחוק קליטת חיילים משוחררים".

ג'ודי וסרמן: 2.

ג'ודי וסרמן: תחילה ותחולה תחילתו של סעיף 22ד לחוק העיקרי, כנוסחו בסעיף 1 לחוק זה, בשנת הלימודים האקדמית התשע"ב, והוא יחול לגבי חייל משוחרר כהגדרתו בחוק קליטת חיילים משוחררים, התשנ"ד-1994, שסיים את שירותו הסדיר כהגדרתו לפי החוק האמור ביום ט"ו בטבת התש"ע (1 בינואר 2010) או לאחריו.

חיים כץ: זה הנוסח.

ג'ודי וסרמן: זה הנוסח הממשלתי.

ג'ודי וסרמן: מה שקראתי, זה הנוסח אותו אנחנו מציעים לוועדה לעשות את התיקון בחוק קליטת חיילים משוחררים.

ג'ודי וסרמן: בעצם החוק המוצע כאן מציע להוסיף הטבה נוספת לחיילים משוחררים, הטבה נוספת על ההטבות הניתנות בחוק חיילים משוחררים.

ג'ודי וסרמן: התיקון בעצם קובע שירושלים גם היא תיחשב כאזור סיוע לעניין הזכאות לחיילים משוחררים ומחיל עליו את כל הוראות חוק חיילים משוחררים לפי סעיף 7א לחוק חיילים משוחררים.

ג'ודי וסרמן: אנחנו חושבים, מאחר שכל ההטבות לחיילים משוחררים נמצאים בחוק קליטת חיילים משוחררים, שנכון יהיה לעשות גם את התיקון הזה בחוק קליטת חיילים משוחררים ולא בחוק הרשות לפיתוח ירושלים.

ג'ודי וסרמן: משפטית זה המקום הנכון.

ג'ודי וסרמן: נכון יהיה לרכז את כל ההטבות באותו חוק ואין מקום לפזר את זה בחוקים אחרים על אף שזה חוק חיילים משוחררים.

חיים כץ: למה זה לא כך?

אם תרצו, נסביר.

חיים כץ: מי גברתי?

מהלשכה המשפטית של משרד ראש הממשלה.

אני מבינה שאת תכלית החוק אין צורך להסביר כי היא ברורה לכולם.

הכוונה היא לתת הטבה לחיילים משוחררים שילמדו במוסדות להשכלה גבוהה בירושלים.

ההטבה מתבטאת למעשה במענק.

חיים כץ: בחלק מהמוסדות הגבוהים בירושלים.

במוסדות המתוקצבים שאינם אוניברסיטאות.

חיים כץ: אם כן, לחלק מהם.

כן.

זבולון אורלב: בכל המתוקצבים שהם לא אוניברסיטאות.

גילה גמליאל: ומוכרים על ידי המועצה להשכלה גבוהה.

אלה אותם מוסדות שהוכרו לפי חוק קליטת חיילים משוחררים והתקנות מכוחו הן תקנות שאושרו כאן בשנה שעברה וקבעו את התנאים האלה.

כל התנאים האלה עוגנו בחקיקה עצמה.

הסיבה שאנחנו הצענו לעגן את זה בחוק הרשות לפיתוח ירושלים ולא בחוק קליטת חיילים משוחררים היא שהמודל בחוק קליטת חיילים משוחררים הוא אותו מודל שנמצא בחוק ההתייעלות הכלכלית לעניין אזורי עדיפות וכאשר הממשלה, מכוח דבר חקיקה ספציפי במקרה הזה, נותנת עדיפות לאזורים מסוימים, אזורי סיוע, לא ראוי שאזורי הסיוע יובאו בחקיקה גופה אלא הם ייקבעו על פי קריטריונים שגם עשויים להיות דינאמיים ומשתנים.

רשימת הקריטריונים קבועה בחקיקה הראשית וכך קובעים אזורי סיוע לכל מיני עניינים, גם לעניין ההטבה הזאת.

הממשלה חושבת והסכימה להחריג את ירושלים מהמודל הזה, הקריטריונאלי הכללי, לעגן את מעמדה בחקיקה קבועה לאורך זמן, לאור זה שהיא באמת ייחודית ואין שום דבר דומה לה, אבל את הייחוד הזה צריך לשמר בחקיקה שהיא גם ייחודית לירושלים.

חיים כץ: מה יקרה אם אנחנו לא נסכים לדעתך?

אני לא מצביעה כאן.

אני מציגה את עמדת הממשלה.

חיים כץ: את לא מצביעה, אני יודע, אבל מאחר שזאת הצעת חוק ממשלתית, והיה ואנחנו נגיד שאנחנו לא מסכימים לדעתך, מה תעשה הממשלה?

אני אצטרך לבדוק את זה.

על פניו יש כאן עניין עקרוני של הממשלה שלא מעגנים ישובים ספציפיים בחקיקה ראשית.

ירושלים היא חריגה וזה חריג שמקובל עלינו ומקובל גם, אני מבינה, על הוועדה, ואנחנו רוצים לשמר את החריג במקום החריג.

המודל הזה כבר קיים בחוק הרשות לפיתוח ירושלים, עיגנו שם לפני כשנה הטבות לפי חוק עידוד השקעות הון שגם אותם לא עיגנו בחוק הספציפי אלא בחוק הרשות לפיתוח ירושלים וזאת מסיבות דומות.

גילה גמליאל: את עיר הבירה לא רוצים להגדיר כאזור סיוע.

ג'ודי וסרמן: אזורי סיוע וכן ירושלים.

גילה גמליאל: החוק מדבר על אזורי סיוע ואז לצרף את ירושלים.

זבולון אורלב: אני רוצה לעזור לממשלה.

חיים כץ: מוץ, תרשום את זה.

חיים כץ: אנחנו נשתמש בזה במקרים אחרים.

זבולון אורלב: אני רוצה פשוט להבטיח שההטבה הזאת תעמוד במבחנים משפטיים.

זבולון אורלב: יש כידוע בג"ץ שעדיין לא קיבל החלטה על כל הסיפור הזה של הגדרת אזורי סיוע והטבות לאזורים מועדפים.

זבולון אורלב: הממשלה אמורה ומתמהמהת, וגם הבג"ץ מתמהמה בקביעת הקריטריונים.

זבולון אורלב: החשש שאני מבין משתמע מהדברים, ולא חשבתי עליו קודם, הוא שאם זה יהיה במסגרת חוק חיילים משוחררים, עלולה אילת לבוא, להגיש בג"ץ למה לא היא, למה ירושלים כן והיא לא.

חיים כץ: אני אגיד לך למה.

חיים כץ: בסעיף קטן (ב)(1), אחרי "באזורי סיוע" יבוא "ובירושלים".

חיים כץ: זה אומר שזה לא אזור סיוע, ירושלים היא לא אזור סיוע אבל זאת עיר בירה ולכן אומרים "ובירושלים".

זבולון אורלב: תבוא אור עקיבא, שהיא לא בדרום ולא בצפון והיא לא נכללת באזורי סיוע.

חיים כץ: היא תקבל סיוע מקיסריה.

זבולון אורלב: לא יודע.

זבולון אורלב: היא תשאל למה לא היא ולמה דווקא שם.

זבולון אורלב: לכן אני מעריך שאם מעגנים את זה בחוק הרשות לפיתוח ירושלים שהוא כל כולו החריג את ירושלים בשורה של נושאים, לא יהיה מקום לטענות כיוון שבחוק הזה יש החרגות נוספות.

זבולון אורלב: שוב, אני בעל החוק שהגיש אותו בחוק חיילים משוחררים, אבל אני אומר שלדעתי לטובת העניין כדאי להשאיר את זה בחוק ירושלים.

חיים כץ: כן גברתי.

עדנה הראל: עדנה הראל, ראש תחום ייעוץ וחקיקה, משרד המשפטים.

עדנה הראל: אני בתוקף תפקידי מטפלת בין השאר בסוגיה של אזורי עדיפות לאומית ויישום מדיניות הממשלה ופרק ו' בחוק ההתייעלות הכלכלית, שהוא בעקבות פסק המעקב וההשלכות של זה על אופן פעולת הממשלה כאשר היא מעדיפה בהחלטותיה ובפעולותיה אזורים מסוימים.

עדנה הראל: בדיוק כפי שאמרה עורכת הדין , העקרונות של פרק ו' לחוק ההתייעלות מחייבים את הממשלה לפעול בפורמט מסוים, מקום שהיא באה לקבוע מתן העדפה לאזורים מסוימים, לרבות קביעת קריטריונים, אמות מידה, בתוך ההסדר שקובע אותו חוק.

עדנה הראל: ההסדר, בעצם חוק קליטת חיילים משוחררים מפנה אליו והממשלה פעלה על פיו ועל פי הקריטריונים ירושלים לא נכנסה.

עדנה הראל: מכוח מה קיבלה הממשלה את החלטתה בעניין מתן סיוע מקביל לירושלים?

עדנה הראל: מכוח חוק יסוד: ירושלים בירת ישראל.

עדנה הראל: סעיף 4 לו קובע שהממשלה תיתן עדיפות לירושלים בפעולותיה, כמובן כפעולה מינהלית בשים לב לנסיבות הרלוונטיות והנוגעות לאותו עניין.

עדנה הראל: לכן כאשר הממשלה קיבלה את ההחלטה לתקן את החקיקה כך שירושלים תיכלל, יינתן לה מעמד כמו לאזורי הסיוע, היא קיבלה את זה מכוח 4(ב) לחוק יסוד: ירושלים.

עדנה הראל: לממשלה יש קושי משפטי בקבלת ההחלטה על ירושלים או על אילת או על אור עקיבא אלא שירושלים בעלת מעמד מיוחד בגלל חוק יסוד: ירושלים בירת ישראל.

עדנה הראל: לכן כאשר הממשלה מקבלת החלטות מכוח החוק הזה, שיש מקום לעגן אותן בחקיקה, כעמדה משלימה לעמדה שזה נעשה מכוח חוק יסוד: ירושלים, אנחנו בדעה המשפטית שנכון לרכז את כל ההטבות האלה בחוק פיתוח ירושלים כי הוא בעצם החוק האופרטיבי בעינינו לחוק יסוד: ירושלים.

עדנה הראל: בכל מקרה, לכתוב בחוק הזה אזור סיוע וירושלים, יהיה מטעה מבחינת התשתית.

חיים כץ: בסדר.

חיים כץ: שכנעת.

חיים כץ: נעבור עכשיו לגופו של עניין.

עפרי רביב: אני עפרי רביב, סגן יושב ראש התאחדות הסטודנטים הארצית.

עפרי רביב: אני רוצה להודות לאנשים שהובילו לתיקון המאוד חשוב הזה, גם סגנית השר גילה גמליאל וגם חבר הכנסת זבולון אורלב ויתר חברי הכנסת שהיו מעורבים בזה.

עפרי רביב: בעינינו זה תיקון חשוב.

עפרי רביב: הסתייגות קטנה.

עפרי רביב: אנחנו מייצגים בסך הכול מוסדות חינוך מרחבי הארץ וחשוב לנו לציין את זה שיש עוד מוסדות שנמצאים באזורים שהם לא פחות פריפריאליים ומטעמים כאלה ואחרים הם נופלים בין הכיסאות.

עפרי רביב: ראוי שבהמשך תהיה התייחסות אליהם.

חיים כץ: אתה מכיר את אלה שבירכת אותם?

עפרי רביב: כן.

חיים כץ: מדובר בסגנית שרה ובחבר כנסת כאשר לפחות חבר הכנסת הוא ה מחוקק המצטיין של כנסת ישראל והוא עובד יפה.

חיים כץ: הוא לא בא במכה אחת ומכניס את הכול.

חיים כץ: אם כל פעם הוא יוסיף ישוב, יהיה לו עוד חוק ועוד חוק ועוד חוק.

עפרי רביב: אני מאוד מקווה שמה שאתה אומר יהיה נכון.

עפרי רביב: אני בטוח שאנחנו נמשיך לעבוד.

חיים כץ: תקשיב למה שאני אומר לך.

חיים כץ: אני נותן לך עצה בחינם.

חיים כץ: תמשיך ללחוץ עליהם.

חיים כץ: תאמין לי שהם עשו סדק בקיר.

עפרי רביב: זה מה שאנחנו עושים.

חיים כץ: גם חבר הכנסת זבולון אורלב שהגיע לדיון בכפר המכביה והיה אחוז סערה, אמרתי לו לאט לאט, עשינו סדק בקיר, אחר כך תדבר על ירושלים, אחרי כן נדבר על אור עקיבא, אחרי כן נדבר על בני ברק ועל כל המקומות.

חיים כץ: לאט לאט.

חיים כץ: אחרי כן העברנו את ירושלים ואחר כך נעביר את מה שמבקש סלומיאנסקי, אולי מוסדות לא מתוקצבים.

חיים כץ: לאט לאט.

חיים כץ: החיפזון מהשטן.

חיים כץ: גם אי אפשר לגמור את כל הבעיות בבית אחת.

חיים כץ: מפלגת שינוי הלכה נגד החרדים והצליחה כי לא היו חרדים בממשלה והנושא ירד מסדר היום, אבל יחד אתו ירדה שינוי מסדר היום.

חיים כץ: תשאיר כמה נושאים כדי שיהיה במה לטפל ולא הכול במכה אחת.

חיים כץ: אנחנו מודים לך.

חיים כץ: עוד מישהו רצה?

חיים כץ: חבר הכנסת לשעבר, ניסן סלומיאנסקי.

ניסן סלומיאנסקי: אני מודה לך אדוני יושב ראש הוועדה.

ניסן סלומיאנסקי: סגנית השר וחבריי חברי הכנסת.

ניסן סלומיאנסקי: קודם כל אני רוצה לברך את היוזמים, את גילה ואת זבולון ואתכם על החוק הזה שהוא חשוב מאוד.

ניסן סלומיאנסקי: יש לי בקשה אחת, אם אפשר.

ניסן סלומיאנסקי: גילוי נאות.

ניסן סלומיאנסקי: אני משמש כסגן הנשיא במכון לנדר, מרכז אקדמי ירושלים, ואנחנו נמצאים שבע שנים ולמרות פיתויים רבים ממרכז הארץ, אנחנו בכוונה נמצאים בתנאים מאוד קשים פיזית בירושלים כי ירושלים היא המטרה שלנו.

ניסן סלומיאנסקי: המטרה שלנו היא לחזק את ירושלים ולכן אנחנו נמצאים בירושלים.

ניסן סלומיאנסקי: מהחוק יוצא שאנחנו המוסד האקדמי – אני לא מדבר על האוניברסיטאות – היחיד שמוכר על ידי המועצה להשכלה גבוהה.

חיים כץ: בינתיים.

ניסן סלומיאנסקי: כן.

ניסן סלומיאנסקי: אבל לא ניכנס לחוק הזה מסיבה פשוטה, כי אנחנו לא מתוקצבים.

ניסן סלומיאנסקי: שוב, היינו שמחים להיות מתוקצבים ולוותר על ההגדרה מכללה פרטית, היינו מוכנים להיות מתוקצבים, אבל המועצה להשכלה גבוהה לא נותנת אפשרות.

ניסן סלומיאנסקי: אנחנו המכללה היחידה, כך מסרו לי חבריי, שנמצאת בירושלים, מכללה פרטית, מוכרת על ידי המועצה להשכלה גבוהה אבל לא נכנסת לגדר החוק הזה.

ניסן סלומיאנסקי: אני רוצה רק לציין שמכון לנדר הוא המכון היחיד שיש לו תואר ראשון בארץ ישראל, ירושלים.

חיים כץ: עברנו לשלב הפרסומות?

ניסן סלומיאנסקי: לא.

ניסן סלומיאנסקי: אני מדבר לגבי ירושלים.

ניסן סלומיאנסקי: אנחנו מה שנקרא ירושלים.

ניסן סלומיאנסקי: כשמגיע הנושא של ירושלים, כאילו אנחנו לא נמצאים שם.

ניסן סלומיאנסקי: אני רוצה לומר עוד דבר אחד שקורה בגלל שאנחנו לא מתוקצבים.

ניסן סלומיאנסקי: לפעמים העלות של סטודנט ללמוד אצלנו היא יותר יקרה מהעלות של הגוף הציבורי.

ניסן סלומיאנסקי: מה שאנחנו מבקשים כאן זה שהמדינה תעביר לנו מה שהיא נותנת לכל מוסד ציבורי רגיל.

ניסן סלומיאנסקי: אנחנו נוותר על כל היתרה.

ניסן סלומיאנסקי: הסטודנט ילמד בחינם לחלוטין.

חיים כץ: זבולון, הנה יש לך עוד סעיף לחוק, אבל לא נדחף.

זבולון אורלב: מכללה פרטית שמוכנה לוותר על שכר הלימוד, בתנאי שהחוק יחול עליה, זה לא רע.

חיים כץ: הצעה יפה.

ניסן סלומיאנסקי: אדוני היושב ראש, עוד לפני החוק הזה, פרסמנו עוד הרבה לפני כן שאנחנו נותנים מלגה בגובה 10,000 שקלים מתוך 13 אלף שקלים לכל לוחם, עשרת הראשונים, שיבוא ללמוד לימודי ארץ ישראל ירושלים.

ניסן סלומיאנסקי: זאת אומרת, כל כולנו הוא הנושא הזה של ירושלים.

חיים כץ: אם אתם מוותרים, למה אתם לא אומרים שהמדינה לא נותנת לכם, אתם הייתם מוכנים לספוג, כל סטודנט ישלם את המחיר של האוניברסיטה ולא ישלם יותר.

חיים כץ: מה איכפת לך אם המדינה נותנת או הסטודנט וכך תחזק את ירושלים?

ניסן סלומיאנסקי: אבל נפשוט את הרגל כי אנחנו לא מקבלים תקצוב.

חיים כץ: גם כך כאן הם יקבלו.

חיים כץ: המדינה תיתן לך.

ניסן סלומיאנסקי: המדינה תיתן.

חיים כץ: למה אתה רוצה שהמדינה תשלם את כל העלות?

ניסן סלומיאנסקי: לא את כל העלות.

חיים כץ: הבנתי.

חיים כץ: אתה מסביר מצוין.

ניסן סלומיאנסקי: מבחינת האוצר לא תהיה כל תוספת תקציב כי מדובר בעשרים סטודנטים למשל שיבואו לשנה הראשונה והם לא יבואו אלינו אלא ילכו למוסד אחר בירושלים ואז בין כה וכה המדינה תיתן את זה.

חיים כץ: המכללה שלכם תלך ותגדל.

חיים כץ: בשנה אלה עשרים סטודנטים ובשנה הבאה יהיו חמישים סטודנטים וכך הלאה והלאה.

ניסן סלומיאנסקי: אנחנו לא בהיקפים כאלה.

ניסן סלומיאנסקי: אני אומר שוב שאנחנו רוצים להביא סטודנטים לירושלים והאוצר לא יפסיד.

ניסן סלומיאנסקי: אנחנו הגוף היחיד שיצא, ולא באשמתנו.

חיים כץ: תודה רבה.

חיים כץ: יש עוד מישהו שרוצה להוסיף?

זבולון אורלב: אולי בכל זאת נשמע משפט אחד מה הבעיה.

זבולון אורלב: אני רוצה לדעת מה הבעיה ודרך זה אולי נציע משהו אחר.

עדנה הראל: אנשי המועצה להשכלה לא נמצאים כאן אבל אני, מתוקף תפקידי, מלווה את תחום ההשכלה הגבוהה ולמיטב ידיעתי הנתון איננו מדויק.

עדנה הראל: יש עוד מוסדות חוץ תקציבים שפועלים בירושלים.

ניסן סלומיאנסקי: למשל?

ניסן סלומיאנסקי: אני לא יודע, אבל כך אמרו לי.

ניסן סלומיאנסקי: אמרו לי שאין.

עדנה הראל: אני חושבת שזה לא מדויק.

עדנה הראל: אני צריכה להסתכל באינטרנט.

ניסן סלומיאנסקי: לתואר ראשון יש עוד מכון אחד, מכון שכטר, אבל הוא רק לתואר שני.

ניסן סלומיאנסקי: הוא לא לתואר ראשון, כך שהוא לא נכנס לעניין.

ניסן סלומיאנסקי: זה מה שמסרו לי אנשיי.

עדנה הראל: יש עוד מוסדות.

ניסן סלומיאנסקי: איזה?

עדנה הראל: למיטב ידיעתי יש עוד מוסדות.

קריאה: בקריית אונו, קמפוס חרדי.

ניסן סלומיאנסקי: חרדי, לא רלוונטי.

ניסן סלומיאנסקי: יש לנו קמפוס חרדי ומדובר בחיילים.

חיים כץ: אז למה זה לא רלוונטי אם יש שם חיילים וזה מיועד גם להם?

ניסן סלומיאנסקי: יש לנו קמפוס חרדי.

חיים כץ: זבולון, אני ניסיתי.

זבולון אורלב: ברור שזה חל גם על שירות לאומי ועל שירות אזרחי.

חיים כץ: כן.

חיים כץ: יש לך אפשרות להרחיב את החקיקה.

חיים כץ: הקראנו את החוק ואנחנו מצביעים עליו במתכונת שהוקראה בנוסח א' ולא בנוסח ב'.

ג'ודי וסרמן: אתה רוצה את רשות הדיבור במליאה?

זבולון אורלב: תשאירי לי את האופציה של רשות דיבור במליאה.

חיים כץ: אנחנו נעבור להצבעה על הצעת החוק כפי שהוקראה, סעיף 1 ו-2 שהוקראו בנוסח א'.

חיים כץ: ה צ ב ע ה אושר פה אחד כל חברי הכנסת, בצורה וירטואלית, הצביעו על אישור הצעת החוק.

חיים כץ: אני מודה לכולכם על העבודה הפורייה, מודה למציעים, מודה לגילה סגנית השר וגם לזבולון אורלב.

חיים כץ: תודה רבה.

חיים כץ: יישר כוח.

חיים כץ: הישיבה נעולה.